กลุ่มพลังงานหนุน SET ปิดเช้าพุ่ง 16 จุด หลังราคาน้ำมันดีดตัว บ่ายแนวต้าน 1,565 จุด
SET ปิดเช้าบวก 16.14 จุด หรือ 1.04% มาที่ 1,563.97 จุด มูลค่าซื้อขายที่ 23,156.51 ล้านบาท บ่ายคาดยืนอยู่ในแดนบวก เนื่องจากหุ้นกลุ่มพลังงานหนุน แนวต้าน 1,565 จุด แนวรับ 1,550 จุด
16 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (16 เม.ย.) บวก 16.14 จุด หรือ 1.04% มาที่ 1,563.97 จุด สูงสุดที่ 1,565.19 จุด ต่ำสุดที่ 1,555.96 จุด มูลค่าซื้อขายที่ 23,156.51 ล้านบาท
นายธนเดช รังษีธนานนท์ ผู้อำนวยการฝ่ายวิเคราะห์หลักทรัพย์ บล.กรุงศรี เปิดเผยถึงตลาดหุ้นไทยช่วงเช้าที่ผ่านมาได้แรงหนุนจากหุ้นกลุ่มพลังงานที่ปรับตัวขึ้นหลังราคาน้ำมันในตลาดโลกเพิ่มขึ้นในช่วงที่ตลาดหุ้นไทยปิดทำการในวันหยุดสงกรานต์ที่ผ่านมา
สำหรับตลาดหุ้นอื่นในภูมิภาคส่วนใหญ่เคลื่อนไหวในแดนบวก ส่วนหนึ่งรับผลจากค่าเงินดอลลาร์สหรัฐอ่อนค่าลง อีกทั้งราคาน้ำมันที่ปรับขึ้นยังเป็นปัจจัยให้ตลาดหุ้นในภูมิภาคเคลื่อนไหวในแดนบวกเป็นส่วนใหญ่ด้วย
แนวโน้มการลงทุนบ่ายนี้ คาดว่าดัชนีหุ้นไทยน่าจะสามารถยืนอยู่ในแดนบวกได้ เนื่องจากหุ้นกลุ่มพลังงานเป็นปัจจัยหนุนเช่นเดียวกับช่วงเช้า โดยขณะนี้ปัจจัยอื่นๆ ทั้งในประเทศ และต่างประเทศยังไม่มีผลอย่างนัยสำคัญเท่ากับการปรับตัวขึ้นของราคาน้ำมันในตลาดโลก พร้อมให้แนวต้าน 1,565 จุด แนวรับ 1,550 จุด